Landbouers moet steeds voorkomend optree en hul diere teen miltsiekte inent. Só het Francois Wilken, President van Vrystaat Landbou (VL), gesê ná die uitbreking van die siekte meer as 'n maand gelede in Lesotho.
Hy meen Vrystaters wat met vee- en wild boer is nog nie buite gevaar nie, al is miltsiekte nog nie in die provinsie aangemeld nie. "Landbouers moet steeds bewus wees van vee en wild wat oor die landsgrense beweeg," het hy gesê.
Wilken het vroeër op 31 Mei 2019 in 'n verklaring VL se saak oor die uitbreek van dié siekte en jarelange grensprobleme duidelik gemaak. Hy het toe gesê die organisasie het oor 'n tydperk van 15 jaar die regering in en uit die hof van die gevare by die Lesotho-grens probeer bewus maak.
Volgens hom sal 'n verbod op die invoer van vee en wol alleen nie die probleem doeltreffend aanspreek nie, omdat veediefstal 'n groot probleem is en diere maklik oor die Lesotho-grens beweeg.
Wilken het bevestig VL is steeds met staatsveeartse in kontak. "Daar was 'n paar verdagte gevalle waar die karkasse deeglik ondersoek is. Geen tekens van miltsiekte is binne die provinsie se grense aangemeld nie."
Volgens hom sukkel VL om inligting oor die presiese situasie in Lesotho te kry, maar volgens dit wat van staatsveeartse ontvang word blyk die siekte ook in Lesotho onder beheer te wees.
Die Vrystaat Dieregesondheidsforum hou op 10 Julie 2019 'n vergadering in Bloemfontein waar VL en veebedrywe teenwoordig sal wees. Miltsiekte is ook op die agenda.
Klik hier om VL se volledige verklaring, wat op 31 Mei 2019 uitgereik is, oor die uitbreek van miltsiekte en die Lesotho-grensprobleme te sien.
"Ons wil dit onomwonde duidelik stel dat die Departement van Arbeid onder geen omstandighede arbeidswetgewing-plakkate aan werkgewers sal verkoop nie. Enige werkgewer kan boonop hierdie inligting verniet van die Departement van Arbeid se webtuiste aflaai," sê Emily Maneli, waarnemende hoof van die Departement van Arbeid in die Vrystaat, in die Departement van Arbeid se verklaring.
Landbouers moet seker maak hulle is gereed vir wanneer veldbrande in die wintermaande voorkom. Volgens dr Jack Armour, Bedryfsbestuurder van Vrystaat Landbou (VL), verhoog 'n goeie hoeveelheid brandbare materiaal en die koue die kanse vir veldbrande.
Daarom versoek VL landbouers om voorsorgmaatreëls tydens die brandseisoen te tref. "Lede van die Vrystaat Landbou word gevra om seker te maak hul toerusting vir brandbestryding is in werking, die Brandbeskerming-verenigings (BBV's) het hul operasionele planne opgestel en almal is op dieselfde bladsy," sê Armour.
Indien enige beheerde brande plaasvind, moet landbouers eers die brandgevaarindeks met 'n plaaslike brandbeampte nagaan voor enige aksie geneem word. Anders kan hulle 'n boete van die brandbeampte kry indien hulle op 'n verkeerde tyd brand.
Volgens Armour, sal VL, die Departement van Landbou, Bosbou en Visserye in die provinsie en die Vrystaatse sambreel-organisasie vir brandverenigings (FSUFPA) op 15 Julie 2019 'n vergadering hou om "duidelikheid oor die werking van die BBVs, Brandbestuur-gebiede en die FSUFPA te kry".
Die swak toestand van paaie, veral in landelike gebiede, bly 'n kopseer en is iets waaraan Vrystaat Landbou (VL) aandag gee. Daarom was dit op 19 en 20 Junie 2019 op die agenda van vergaderings van VL se bestuur.
Volgens dr Jack Armour, Bedryfsbestuurder van VL, het die bestuur besluit om Agri SA te vra om die regering se verpligtinge oor dienslewering, asook die voorsiening en onderhoud van publieke paaie te ondersoek.
"Die strukture op grondvlak om probleme met paaie doeltreffend aan te spreek, sal ook op Vrystaat Landbou se jaarkongres met sy lede bespreek word," sê hy. VL se jaarkongres vind op 7 en 8 Augustus 2019 in die Rosestad plaas.
VL het ook onlangs insette gelewer tot 'n brief wat deur Agri SA aan die Departement van Paaie oorhandig is om padprobleme aan te spreek en het 'n opvolgvergadering met die Departement van Polisie, Paaie en Vervoer in die Vrystaat gehou.
Volgens Armour het Agri SA, met die ondersteuning van provinsiale- en bedryfsorganisasies, op 10 April 2019 'n opname gedoen oor die beginsels van infrastruktuur wat met die Departement van Vervoer aangespreek moet word.
"Die uitkoms van die vergadering was 'n besluit om te probeer om die infrastruktuur-forum by Business Unity South Africa weer te laat herleef," sê hy. Indien daar nie vordering gemaak word nie, beplan Agri SA om 'n vergadering met die portefeuljekomitee van vervoer te versoek. Die beginsels van infrastruktuur wat aangespreek moet word sal dan daar voorgelê word.
"In kort is daar heeltemal te min begroot om landelike paaie in stand te hou én die bietjie wat wel begroot word, word nie doeltreffend gebruik word nie," sê Armour.
Volgens hom sal VL aanhou skakel tussen sy grondvlakstrukture en die regering, asook VL se landbouverenigings help organiseer om plaaslik paaie wat die dringendste aandag kort te prioritiseer. Daar sal ook aangehou word om op distriksvlak druk toe te pas om padrade weer tot stand te bring.
Sien vorige stories oor hoe VL padprobleme help aanspreek:
Klik hier vir inligting oor 'n vergadering wat op 7 Mei 2019 met die Vrystaatse Departement van Paaie gehou is.
Klik hier vir inligting oor VL se insette tot die brief wat Agri SA aan die Departement van Paaie oorhandig het.
Vrystaat Landbou (VL) verwelkom 'n nuwe landbouvereniging in sy geledere. Die Oppermansgronde-landbouvereniging (OLB) sal binnekort die nuutste vereniging word wat by VL geaffilieer is.
Dié vereniging dien sy lede en die gemeenskap in die Suidwes-Vrystaat, bestaan ​​uit 40 lede en potensieel 150 klein landbouers.
Die OLB het ook op 29 Junie 2019 'n landboudag ​​aangebied. Adam Speak, 'n deeltydse landbouer en werknemer van VL, is 'n trotse lid van die vereniging.
Volgens dr Jack Armour, Bedryfsbestuurder van VL, is die Oppermans Kommunale Eiendomsvereniging die grootste grondeienaar in die Vrystaat, "wat grootliks op 36 000 ha se baie marginale grond boer, maar met toegang tot 200 ha en potensieel 800 ha besproeiingsregte".
Fokus van Landbou Ontwikkeling-komitee gewysig
Volgens Armour het VL se bestuur onlangs besluit dat die Landbou Ontwikkeling-komitee, wat voorheen ​​as die Grondsake-komitee bekend gestaan het, meer op die ontwikkeling van alle nuwe toetreders tot die landbou moet fokus en nie net op nuwe swart toetreders nie. Dit is op 19 en 20 Junie 2019 by vergaderings van VL se bestuur besluit.
"Ons fokus op die ontwikkeling van landbou en landelike gebiede as 'n geheel en nie net op die transformasie-aspek van landbou-grondeienaarskap en Swart Ekonomiese Bemagtiging alleen nie," sê Armour.
Landbank kan dalk weer aansoeke begin verwerk
VL het onlangs via WhatsApp aan lede gekommunikeer dat die Landbank aansoeke vir sogenaamde "Blended Financing" eers op ys gesit het. Hierdeur kan die staat, via die Departemente van Grondsake en Landbou, tot 60% van die waarde van die lening aan 'n begunstigde toestaan.
"Ons is verheug om te kan sê ons het inligting van Mapula Kemang, Hoof van die Landbank in die Vrystaat, ontvang dat hulle dalk weer aansoeke vir die Blended Financing-skema kan begin verwerk," sê Armour.
Motsepe Foundation gaan voort met tweede fase
Volgens Armour is fase een van die Motsepe Foundation se projek voltooi.
"Daardeur het VL gehelp fasiliteer aan inleidings en vergaderings tussen tradisionele leiers, kommoditeitsorganisasies en landboubesighede om breë kommoditeits spesifieke projekte in tradisionele gebiede te identifiseer," sê hy. Hierdie projekte is aan Agri SA voorgelê om dit aan die stigting voor te lê. Die stigting is tevrede om voort te gaan met die tweede fase van die projek.
" 'n Beroep het aan konsultante uitgegaan om gedetailleerde sakeplanne en uitvoerbaarheidstudies oor hierdie projekte op te stel en daar sal binnekort aanbevelings gedoen word."
Kommersialisering van Glen College
Die voorstel vir die kommersialisering van die Glen-landboukollege geniet steeds aandag van personeel van Glen en die Departement van Landbou en Landelike Ontwikkeling.
Armour sê VL se voorstel is in konsep aanvaar en regsdokumente moet nog afgehandel word. "Die haakplekke was in die bewoording wat in VL se modelvoorstel vir befondsing gebruik word in én die gebruik van plaaslike arbeid."
Volgens hom is party kommoditeitsorganisasies versigtig oor die inmenging van die departement, plaaslike arbeidskwessies en eise, asook die veiligheid van vee en toerusting op die perseel.
'n Werkswinkel sal in Julie 2019 gehou word om die plan uitvoerbaar te maak en finale inkoop van kommoditeitsorganisasies en landboubesighede te kry om Glen se praktiese aanbod te omskep sodat dit toepaslike en relevante praktiese opleiding vir aspirant-landbouers bied.
Naweke en in die nag. Dit is die tye wanneer plaasmoorde en –aanvalle onderskeidelik die meeste in 2019 in die Vrystaat plaasgevind het.
Volgens die VKB Veiligheidslessenaar van Vrystaat Landbou (VL) het vier van die vyf moorde in landbougemeenskappe, drie op 'n Saterdag en een op 'n Sondag, oor naweke plaasgevind. Verder het 15 van die 28 plaasaanvalle vanjaar tussen 18:00 en 06:00, dus in die nagtelike ure, voorgekom.
Inligting van dié lessenaar toon dat daar vanaf 1 Januarie 2019 tot 10 Junie 2019 altesaam 28 plaasaanvalle, waarvan vyf moorde was, in die provinsie plaasgevind het. Die meeste van die aanvalle, 11 in totaal, was op plaaswerkers. Sewe daarvan was op produsente, wat opkomende landbouers insluit, en vyf op mense wat op plase woon.
Volgens dr Jane Buys, Veiligheidsrisiko-analis van VL, was "twee van vanjaar se moorde op werkers, een op 'n opkomende landbouer, een op iemand wat op 'n plaas gewoon het en een op iemand wat by 'n winkel op 'n plaas gewerk het".
Die dae waarop aanvalle die meeste plaasgevind het, was Saterdae, Sondae, Dinsdae en Woensdae (6 insidente elk). Die meeste aanvalle het vanaf die 1ste tot die 5de van 'n maand (9) voorgekom. Ander tye wat ook dikwels deurgeloop het, was vanaf die 15de tot 19de (7 aanvalle) en vanaf die 21ste tot 25ste (6).
Die VL VKB Veiligheidslessenaar se inligting toon ook dat in 22 van die 28 aanvalle was daar twee tot vyf aanvallers betrokke en in 16 aanvalle is vuurwapens deur die aanvallers gebruik. "In meeste gevalle was daar slegs een slagoffer betrokke, terwyl twee mense in ses gevalle aangeval is," sê Buys.
Volgens haar is daar in nege van die 28 aanvalle niks gesteel nie, met vee wat in vyf aanvalle gesteel is. Laasgenoemde vee-voorvalle het in Bothaville, Clocolan, Ficksburg, Rosendal en QwaQwa (Tseki) plaasgevind.
In altesaam vier aanvalle is voertuie gesteel, terwyl selfone, kontant en vuurwapens die meeste geteiken is.
In 11 van die aanvalle is voertuie gebruik om na en van misdaadtonele te reis. Buys sê volgens inligting is aanvallers slegs slegs in vyf gevalle gearresteer.